РЕШЕНИЕ НА КОМИСИЯТА
от 8 май 2008 година
за изменение на приложения I и II към Решение 2002/308/ЕО за определяне на списъци на одобрените зони и одобрените рибни стопанства по отношение на вирусната хеморагична септицемия (ВХС) или инфекциозната хематопоетична некроза (ИХН) или и на двете болести
(нотифицирано под номер С(2008) 1719)
(текст от значение за ЕИП)
(2008/427/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (1), и по-специално членове 5 и 6 от нея,
като има предвид, че:
(1)
Решение 2002/308/ЕО на Комисията (2) определя списъци с одобрените зони и одобрените рибни стопанства, разположени в неодобрени зони, по отношение на определени болести по рибите.
(2)
Германия, Франция, Италия, Австрия и Словения са представили доказателствените документи за получаване на статут на одобрени стопанства в неодобрени зони по отношение на вирусната хеморагична септицемия (ВХС) и на инфекциозната хематопоетична некроза (ИХН) за определени стопанства на своя територия. Представената документация показва, че съответните стопанства отговарят на изискванията на член 6 от Директива 91/67/ЕИО. Следователно те отговарят на изискванията за получаване на статут на одобрени стопанства в неодобрени зони и следва да бъдат включени в списъка на одобрените стопанства.
(3)
Дания, Франция, Италия и Обединеното кралство са представили доказателсвените документи за получаване на статут на одобрени зони по отношение на ВХС и на ИХН за определени зони на своя територия. Представената документация показва, че тези зони отговарят на изискванията на член 5 от Директива 91/67/ЕИО. Следователно те отговарят на изискванията за получаване на статут на одобрени зони и следва да бъдат включени в списъка на одобрените зони.
(4)
Франция и Финландия са представили доказателсвените документи за получаване на статаут на одобрени зони по отношение на ВХС за определени зони на своя територия. Представената документация показва, че тези зони отговарят на изискванията на член 5 от Директива 91/67/ЕИО.
(5)
Германия е нотифицирала наличието на ВХС в стопанство, преди това считано за незасегнато от болестта. Следователно стопанството следва повече да не фигурира в Решение 2002/308/ЕО като стопанство, незасегнато от ВХС.
(6)
Дания е информирала, че някои стопанства, одобрени по отношение на ВХС и ИХН, не отговарят на изискванията за поддържка, за да се считат за незасегнати от ВХС. Следователно тези стопанства следва повече да не фигурират в Решение 2002/308/ЕО като стопанства, незасегнати от ВХС.
(7)
Италия е подала нотификация, че някои програми за незасегнати от ВХС и ИХН обекти, одобрени с Решение 2003/634/ЕО на Комисията от 28 август 2003 г. за одобряване на програми за получаване на статут на одобрени зони и одобрени ферми в неодобрени зони по отношение на вирусна хеморагична септицемия (VHS) и инфекциозна хематопоетична некроза (IHN) по рибите (3), са финализирани. Съответната зона и стопанство отговарят на изискванията за получаване на статут на одобрена зона и одобрено стопанство в неодобрена зона и следва съответно да бъдат включени в списъка на одобрените зони или одобрените стопанства в неодобрени зони в Решение 2002/308/ЕО.
(8)
Решение 2002/308/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2002/308/ЕО се изменя, както следва:
1.
Приложение I се заменя с текста в приложение I към настоящото решение.
2.
Приложение II се заменя с текста в приложение II към настоящото решение.
Член 2
Адресати на настоящото решение са държавите-членки.
Съставено в Брюксел на 8 май 2008 година.